3 Sa bobedi, go kopa “senkgwe sa rona sa letsatsi” go bontsha gore ga re a tshwanela go tshwenyega ka tsela e e feteletseng ka isagwe. Jesu o ne a tlhalosa seno go ya pele ka go re: “Lo se ka le ka motlha lwa tlhobaela mme lwa re, ‘Re tla ja eng?’ kgotsa, ‘Re tla nwa eng?’ kgotsa, ‘Re tla apara eng?’ Gonne dilo tseno tsotlhe ke dilo tse ditšhaba di di gwalalelang. Gonne Rraalona wa selegodimo o a itse gore lo tlhoka dilo tseno tsotlhe. Jalo, nnang lo batle pele bogosi le tshiamo ya gagwe, mme dilo tse dingwe tseno tsotlhe lo tla di okelediwa. Jalo, lo se ka le ka motlha lwa tlhobaela kaga letsatsi le le latelang, gonne letsatsi le le latelang le tla nna le ditlhobaelo tsa lone.” (Mathaio 6:31-34) Go rapelela ‘senkgwe sa letsatsi’ go re kgothaletsa go tshela botshelo jo bo sa raraanang jwa ‘boineelo jwa bomodimo mmogo le go kgotsofala.’—1 Timotheo 6:6-8, Mokwalo o o kwa tlase mo NW.